ร้าน 69milk เป็นร้านอาหารกึ่งคาเฟ่เล็กๆที่เต็มไปด้วยความอบอุ่น โดยร้านจะตั้งอยู่บนถนนโฉลกรัฐ ถ้ามาจากเส้นถนนบายพาส หรือเข้ามาทางบิ๊กเสี่ยจะอยู่ไม่ไกลเท่าไหร่ ร้านตั้งอยู่หน้า 69 car detailing ซึ่งเปิดให้บริการล้างรถ 

ร้านนี้เป็นร้านที่นำตู้คอนเทนเนอร์มาดัดแปลงทำเป็นร้าน ร้านจึงมีขนาดไม่กว้างเท่าไหร่นัก แต่มีการจัดสรรโต๊ะ เก้าอี้ ให้สามารถตั้งได้ค่อนข้างเยอะเลยทีเดียว สัญลักษณ์ของร้านจะเป็นรูปน้องหมีสีดำหน้าตาน่ารักยืนดูดนมอยู่ โดยจะสื่อเป็นนัยๆว่าให้ชวนมาดูดนมกันเถอะ(คิดเอาเอง)555

โดยร้านจะมีที่นั่งทั้งบริเวณโซน indoor และ outdoor ให้ได้เลือกนั่งตามชอบ แต่โซน outdoor จะแนะนำให้นั่งช่วงเย็นๆจะเหมาะกว่าค่ะ

ภายในร้านตกแต่งแบบเรียบง่าย มีของตกแต่งเป็นรูปรถและแผ่นป้ายสังกะสีสไตล์แอนทีคหน่อยๆ

ที่นั่งภายในร้านมีประมาณ 6-7 โต๊ะ มีโซนเก้าอี้โซฟานุ่มๆให้นั่ง ด้วยนะ

ต้องบอกก่อนว่าสำหรับร้านนี้ได้ข้บรถผ่านมาหลายครั้งแล้ว แต่ยังไม่มีโอกาสได้มาลองซักที วันนี้ก็ได้ฤกษ์งามยามดีหาที่ล้างรถอยู่พอดี ร้านนี้ก็เลยแว๊บเข้ามาในหัว ซึ่งปกติเวลาเรานำรถไปล้างก็ได้แต่นั่งรอ บางที่ก็แอบหิวบ้างนะ 

แต่วันนี้ที่ตั้งใจมาล้างรถที่นี่ก็เพราะว่าได้หาอะไรทานฆ่าเวลาไปด้วย ได้ไม่เบื่อ เพราะที่นี่เค้ามี wifi บริการฟรีด้วยละ 

พอจัดการเอารถไปให้เค้าล้างปุ๊ป ก็เดินเข้ามาในร้านเพื่อสั่งอาหารทาน ตอนนั้นไปช่วงเที่ยงๆ ลูกค้าของทางร้านค่อนข้างเยอะเลยทีเดียว เท่าที่ดูลูกค้าส่วนใหญ่ก็จะเป็นนักศึกษา และคนทำงาน มาหาข้าวเที่ยงทาน พอบ่ายๆหน่อยก็จะเป็นคนที่นำรถมาล้างบ้าง คนที่มานั่งชิลล์บ้าง ซึ่งลูกค้าจะทยอยเข้าร้านมาเรื่อยๆอย่างไม่ขาด

สำหรับเรื่ออาหารการกินที่มีบริการ จะมีทั้งเครื่องดื่ม อาหารคาวและอาหารหวานค่ะ โดยอาหารคาวจะมีทั้งเป็นของว่าง เช่นพวก เฟรนฟราย ลาบทอด นักเก็ต ยำต่างๆ ส่วนเมนูต้มๆเอาไว้ซดน้ำก็มีทั้งต้มยำ ต้มจืด สำหรีบอาหารจานเดียวก็มีทั้งอาหารไทยและอาหารฝรั่ง อาหารฝรั่งอาจจะมีไม่ค่อยเยอะเท่าอาหารไทย หลักๆก็จะเป็นพวกสปาเก็ตตี้ ส่วนอาหารไทยนี่มีเมนูให้เลือกค่อนข้างเยอะเลยทีเดียว จากที่ดูๆก็มีราวๆ 20-30เมนู ยอมรับเลยว่ามีเยอะจนเลือกไม่ถูก ก็เลยมีความจำเป็นที่จะต้องถามน้องพนักงานที่ร้านเอาว่ามีเมนูไหนแนะนำบ้าง

สำหรับเมนูอาหารคาวที่ได้ลองสั่งมาทานก็คือ

-ข้าวผัดแกงเขียวหวานห่อไข่(80฿)
จานนี้น้องที่ร้านเค้าแนะนำมาค่ะ เลยตัดสินใจสั่งตามคำแนะนำ และแล้วก็ไม่ผิดหวังตามที่น้องเค้าแนะนำจริงๆค่ะ ขอบอกเลยว่าไม่ใช่แค่หน้าตาในการจัดจานที่ดูดี แต่เรื่องรสชาติก็อร่อยไม่แพ้กับหน้าตาเลยทีเดียว 

เมนูนี้เป็นข้าวผัดกับเครื่องแกงเขียวหวานไก่ ห่อด้วยไข่เจียวแผ่นบาง เสิร์ฟมาพร้อมผักจัดจานประมาณ3-4ชนิด รสชาติอร่อยกำลังดี ไม่เผ็ดโดด หรือจืดชืดจนเกินไป เหมาะกับคนที่ไม่ค่อยทานรสจัดมาก 

สำหรับจานนี้ยอมรับเลยว่าคุ้มมาก แทบไม่เชื่อเลยว่าจานนี้ราคาแค่80บาท เพราะคุณภาพคับจานมากๆ ไหนก็จะผักสดๆที่ให้มาให้เต็มจานอีก พูดได้คำ้ดียวสั้นๆเลยว่า "คุ้ม"

จบของคาวไปแล้วคราวนี้ก็มาถึงของหวานกันบ้างดีกว่าค่ะ ต่อให้ทานของคาวอิ่มแค่ไหน แต่กะเพาะเราก็ยังมีที่ว่างไว้ให้สำหรับของหวานเสมอค่ะ^_^

ก่อนอื่นต้องบอกก่อนเลยค่ะว่าร้านนี้มีของหวานให้เลือกไม่มากนัก ของหวานของที่นี่ก็จะเป็นพวกขนมปังปิ้งหน้าต่างๆ ราคาเริ่มต้นก็25บาทขึ้นไป 

ส่วนอีกหนึ่งเมนูที่ป๊อปมากสำหรับร้านนี้ก็คงจะเป็นเจ้าบิงซู น้ำแข็งไสนมสไตล์เกาหลีนี่แหละค่ะ ซึ่งมองไปโต๊ะไหนก็เห็นสั่งไอ้เจ้านี่มาทานกันแทบทุกโต๊ะเลยทีเดียว

โดยบิงซูของที่นี่มีประมาณ4-5เมนู มีให้เลือกตามชอบ ส่วนวันนั้นที่ไปทานได้สั่งบิงซูมา1ถ้วยคือ

-บิงซูสตอเบอรี่ชีสเค้ก (139฿) บิงซูถ้วยกลางๆไม่เล็กไม่ใหญ่จนเกินไป เหมาะกับทานประมาณ1-2คน มาเสิร์ฟพร้อมนมข้นและวิปปิ้งครีมในถ้วยเล็กๆ บิงซูที่สั่งเป็นสตอเบอรี่ด้านบนเลยท๊อปด้วยสตอเบอรี่สดและราดน้ำซอสสตอเบอรี่เปรี้ยวๆ ทานคู่กับน้ำแข็งไสรสนมเป็นอะไรที่เข้ากันมาก พูดได้คำเดียวว่า "ฟิน" 

ตักน้ำแข็งไสทานไปเรื่อยๆก็จะพบกับชีสเค้กรสชาติเปรี้ยวๆมันๆ อร่อย สดชื่นเหมาะกับการดับร้อนของอากาศในประเทศไทยในช่วงเมษาได้เป็นอย่างดี

ส่วนเมนูเครื่องดื่มที่สั่งมาดับกระหายคลายร้อนก็จะเป็น

-โกโก้เย็น(50฿) โก้โก้รสชาติเข้มข้นหวานมัน อร่อยใช้ได้ ชอบนะสำหรับแก้วนี้

จากที่ได้ลองทานอาหารคาว อาหารหวานและเครื่องดื่มของร้านนี้ โดยส่วตัวคิดว่ารสชาติอาหารอร่อยดีค่ะ ราคาอาหารไม่แพงมากนักเมื่อเทียบกับปริมาณและรสชาติ 

การบริการดีมากๆค่ะ พนักงานดูใส่ใจลูกค้าดี อาหารไม่ช้า รอไม่นานเท่าไหร่

สำหรับร้านนี้ถือเป็นอีกหนึ่งร้านเล็กๆที่อัดแน่นไปด้วยอาหารคาวและอาหารหวานแสนอร่อยให้เราได้มานั่งทานระหว่างรอล้างรถเสร็จ เรียกได้ว่าการเข้ามาทานร้านนี้ไม่ใช่เพียงแต่การมานั่งฆ่าเวลาเท่านั้น แต่ยังเป็นการได้อิ่มท้องกับอาหารอร่อยๆอีกด้วย

ถ้าหากใครที่กำลังมองหาร้านอาหารทานแบบง่ายๆราคาไม่สูงมาก พร้อมทั้งสามารถนำรถมาล้างและนั่งรอที่นี่ได้ร้านนี้น่าจะตอบโจทย์ของคุณได้เป็นอย่างดี แต่ถ้าใครไม่มาล้างรถก็แวะมาทานได้นะคะ เพราะร้านนี้เค้ามีเมนูน่าทานอีกเพียบเลย นี่ก็กะว่าถ้ามีโอกาสผ่านไปแถวนั้นจะกลับไปลองทานเมนูอื่นดูบ้าง เพราะวันนั้นน้องพนักงานเค้าแนะนำมามากกว่า1อย่าง เอาเป็นว่าถ้าได้มีโอกาสกลับไปทานอีกจะมาเล่าให้ฟังว่าเมนูอื่นนั่นจะอร่อยแค่ไหน อร่อยเหมือนเมนูที่ได้ลองไปรึเปล่า...